CELEX: 32016D0118
Language: hr
Date: 2016-01-20 00:00:00
Title: Odluka Političkog i sigurnosnog odbora (ZVSP) 2016/118 od 20. siječnja 2016. o provedbi Rezolucije Vijeća sigurnosti Ujedinjenih naroda 2240 (2015) operacijom EUNAVFOR MED SOPHIA (operacija EUNAVFOR MED SOPHIA/1/2016)

29.1.2016   
            
            
               HR
            
            
               Službeni list Europske unije
            
            
               L 23/63
            
         ODLUKA POLITIČKOG I SIGURNOSNOG ODBORA (ZVSP) 2016/118
   od 20. siječnja 2016.
   o provedbi Rezolucije Vijeća sigurnosti Ujedinjenih naroda 2240 (2015) operacijom EUNAVFOR MED SOPHIA (operacija EUNAVFOR MED SOPHIA/1/2016)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća (ZVSP) 2015/778 od 18. svibnja 2015. o vojnoj operaciji Europske unije na južnom središnjem Sredozemlju (EUNAVFOR MED SOPHIA) (1), a posebno njezin članak 6. stavak 1.,
   budući da:
   
               (1)
            
            
               Odlukom Vijeća (ZVSP) 2015/778 predviđa se da se vojna operacija Europske unije na južnom središnjem Sredozemlju (EUNAVFOR MED SOPHIA) („operacija”) treba provoditi u različitim fazama.
            
         
               (2)
            
            
               Vijeće je 14. rujna 2015. zaključilo da su ispunjeni svi uvjeti kako bi operacija prešla u jedan dio druge faze operacije na otvorenom moru. Politički i sigurnosni odbor 28. rujna 2015. donio je Odluku (ZVSP) 2015/1772 (2) o prelasku operacije EUNAVFOR MED SOPHIA na drugu fazu operacije, kako je predviđeno u članku 2. stavku 2. točki (b) podtočki i. Odluke (ZVSP) 2015/778, kojom su također odobrena prilagođena pravila o vojnom djelovanju za tu fazu operacije.
            
         
               (3)
            
            
               Vijeće sigurnosti Ujedinjenih naroda (VSUN) 9. listopada 2015. usvojilo je Rezoluciju 2240 (2015). Tom se rezolucijom osnažuje ovlast za poduzimanje mjera za suzbijanje krijumčarenja migranata i trgovine ljudima iz državnog područja Libije i uz njezinu obalu. Osobito se u stavcima 7., 8. i 10. njome ovlašćuju države članice, koje djeluju nacionalno ili putem regionalnih organizacija koje se bore protiv krijumčarenja migranata i trgovine ljudima, da u razdoblju od godinu dana „pregledavaju na otvorenom moru uz obalu Libije plovila za koja postoje osnovani razlozi za sumnju da se upotrebljavaju za krijumčarenje migranata ili trgovinu ljudima iz Libije, pod uvjetom da takve države članice i regionalne organizacije u dobroj vjeri nastoje dobiti pristanak države zastave plovila prije nego što upotrijebe ovlast koja se navodi u ovom stavku”. Njome se države članice također ovlašćuju „da zaplijene plovila pregledana u okviru ovlasti iz stavka 7. za koja je potvrđeno da se upotrebljavaju za krijumčarenje migranata ili trgovinu ljudima iz Libije te se naglašava da će se daljnje mjere u pogledu takvih plovila pregledanih u okviru ovlasti iz stavka 7., uključujući uništenje, poduzeti u skladu s primjenjivim međunarodnim pravom uzimajući u obzir interese svake treće strane koja je postupala u dobroj vjeri” i „da pri provedbi aktivnosti u okviru stavaka 7. i 8. te potpuno u skladu s međunarodnim humanitarnim pravom, ako je primjenjivo, upotrijebe sve mjere koje su razmjerne specifičnim okolnostima pri suočavanju s krijumčarima migranata ili trgovcima ljudima”.
            
         
               (4)
            
            
               Zapovjednik operacije EUNAVFOR MED SOPHIA naveo je 16. listopada 2015. da je operacija spremna provesti Rezoluciju VSUN-a 2240 (2015).
            
         
               (5)
            
            
               Nakon suglasnosti Političkog i sigurnosnog odbora Vijeće je 18. siječnja 2016. zaključilo da su ispunjeni uvjeti kako bi operacija provela ovlast koja joj je dodijeljena Rezolucijom VSUN-a 2240 (2015) na otvorenom moru uz obalu Libije, u skladu s Odlukom Vijeća (ZVSP) 2015/778.
            
         
               (6)
            
            
               Operaciju bi stoga trebalo ovlastiti za provedbu ukrcavanja, pretrage, zapljene i preusmjeravanja, na otvorenom moru, plovila za koja se sumnja da se upotrebljavaju za krijumčarenje ljudi ili trgovinu ljudima pod uvjetima navedenima u Rezoluciji VSUN-a 2240 (2015), a prilagođena pravila o vojnom djelovanju trebalo bi odobriti u tu svrhu.
            
         
               (7)
            
            
               Prelazak na naredne faze operacije, uključujući mjere u teritorijalnim i unutarnjim vodama obalne države na temelju članka 2. stavka 2. točke (b) podtočke ii. Odluke (ZVSP) 2015/778, podlijegat će daljnjoj procjeni Vijeća o tome jesu li za taj prelazak ispunjeni uvjeti, uzimajući u obzir svaku primjenjivu rezoluciju VSUN-a i pristanak dotičnih obalnih država, te odluci Političkog i sigurnosnog odbora o trenutku prelaska, u skladu s Odlukom (ZVSP) 2015/778 i Odlukom Vijeća (ZVSP) 2015/972 (3),
            
         DONIO JE OVU ODLUKU:
   Članak 1.
   Vojna operacija Europske unije na južnom središnjem Sredozemlju (EUNAVFOR MED SOPHIA) ovlašćuje se za provedbu ukrcavanja, pretrage, zapljene i preusmjeravanja plovila, na otvorenom moru, za koja se sumnja da se upotrebljavaju za krijumčarenje ljudi ili trgovinu ljudima pod uvjetima navedenima u Rezoluciji VSUN-a 2240 (2015), u skladu s Odlukom (ZVSP) 2015/778, za razdoblje navedeno u toj rezoluciji, uključujući svako naredno produljenje tog razdoblja od strane Vijeća sigurnosti.
   Članak 2.
   Odobravaju se prilagođena pravila o vojnom djelovanju kojima se provodi ovlast iz članka 1.
   Članak 3.
   Ova Odluka stupa na snagu na dan donošenja.
   
      Sastavljeno u Bruxellesu 20. siječnja 2016.
      
         
            Za Politički i sigurnosni odbor
         
         
            Predsjednik
         
         W. STEVENS
      
   
   
      (1)  SL L 122, 19.5.2015., str. 31.
   
   
      (2)  SL L 258, 3.10.2015., str. 5.
   
   
      (3)  SL L 157, 23.6.2015., str. 51.